ཉེ་སྔོན་ལྡི་ལི་རུ་ནང་པའི་འདུལ་བ་འཛིན་པའི་དགེ་སློང་ཁག་ཅིག་མཉམ་ང་ཚོ་འཚོགས་པ་རེད།དེར་སྐད་ཆ་བཤད་སྐབས་ངས་འདྲ་ཆགས་པོའམ་གཞུང་འབྲེལ་བྱས་ཏེ་སྐད་ཆ་བཤད་ཤེས་ཀྱི་མེད།དགའ་བོ་ཡང་མི་འདུག།དྲི་བ་དང་པོ་དེ་ཆོས་ཟེར་བ་འདི་དེང་གི་འཛམ་གླིང་ལ་དགོས་མཁོ་འདུག་གམ་མི་འདུག་ངོས་ལ་དྲི་བ་འདི་ཡོད་ཅེས་བཤད་པ་ཡིན།དེ་དུས་ཡང་མ་གཞི་ཞུས་པ་ཡིན།ཆོས་ལུགས་ཁག་འདི་དག་ད་ལྟའི་འཛམ་གླིང་འདིར་དགོས་མཁོ་འདུག།གང་ཡིན་ཟེར་ན།ཆོས་ལུགས་ཚང་མས་བྱམས་བརྩེ་གསུངས་ཀྱི་ཡོད་པ་རེད།འཛམ་བུའི་གླིང་འདིར་བྱམས་བརྩེ་དགོས་ཀྱི་འདུག་ཅེས་ཞུ་རྒྱུ་བྱུང་།དེ་རིང་འདིར་ཡང་ཞུ་འདོད་བྱུང་།ཚོར་བ་བདེ་སྡུག་མེད་ན་གནས་ཚུལ་ཁ་ཁ་རེད་མ་གཏོགས་ཚོར་བ་བདེ་སྡུག་ཡོད་ཕྱིན་ཆད།ང་ཚོའི་འཛམ་བུའི་གླིང་འདིའི་སྲོག་ཆགས་གྲོག་འབུ་ཚུན་ཆད་བདེ་བ་འདོད་པ་དང་།སྡུག་བསྔལ་མི་འདོད་པ་ཤ་སྟག་རེད།